**PREPRAVNÝ PORIADOK TAXISLUŽBY**

v zmysle zákona č. 56/2012 Z.z. o cestnej doprave,

zákona č. 8/2009 Z.z. o cestnej premávke,

zákona č. 40/1964 Zb. Občiansky zákonník,

zákona č. 18/2018 Z.z. o ochrane osobných údajov

a o zmene a doplnení niektorých zákonov, v platnom znení a súvisiacich právnych predpisov

**Čl. I.**

**Úvodné ustanovenia**

1. Tento prepravný poriadok je uverejnený na [www.odtahovkask.sk](http://www.odtahovkask.sk) a upravuje prepravné podmienky prevádzkovateľa potrebné na uzavretie Objednávky a Zmluvy o preprave v Taxislužbe (ďalej ako „**Prepravný poriadok**“).
2. Prevádzkovateľ Taxislužby je spoločnosť:

**SK - cars for all s.r.o.**, IČO: 51 974 126, sídlo: Smreková 3092/8, Žilina 010 07

(ďalej ako „**Dopravca**“).

1. Dopravcom sa rozumie prevádzkovateľ vnútroštátnej osobnej cestnej dopravy – Taxislužby, uvedený v čl. I. ods. 2. tohto Prepravného poriadku odo dňa udelenej koncesie, ktorá ho oprávňuje na poskytovanie prepravných služieb Cestujúcim a ich batožiny, a s tým súvisiace služby na základe Objednávky a Zmluvy o preprave.
2. Taxislužba je prevádzkovanie osobnej dopravy vozidlami Taxislužby ako prepravy jednotlivých cestujúcich alebo skupiny cestujúcich do cieľového miesta podľa Objednávky a po jej akceptovaní zmluvnými stranami vzniká Zmluva o preprave osôb v mestskej a prímestskej preprave (ďalej ako „**Zmluva o preprave**“).
3. Objednávateľ je fyzická alebo právnická osoba, ktorá prejaví záujem o prepravu telefonicky alebo osobne.
4. Cestujúci sa rozumie fyzická alebo právnická osoba, ktorá sa už vezie vo vozidle na základe prijatej a dohodnutej Objednávky. Zároveň prebieha platnosť Zmluvy o preprave.

7. Dopravca poskytuje prepravné služby prostredníctvom oprávnených osôb, a to vodič taxislužby v pracovnoprávnom vzťahu a platným preukazom vodiča taxislužby, vyhovujúcimi psychologickými testami a lekárskou prehliadkou.

**Čl. II.**

**Povinnosti Dopravcu**

1. Dopravca je povinný
2. zabezpečiť poskytovanie služieb prostredníctvom vodičov vozidiel taxislužby, ktorí sú v pracovnoprávnom vzťahu k prevádzkovateľovi taxislužby, ak nie je touto osobou prevádzkovateľ taxislužby,
3. zabezpečiť poskytovanie služieb len prostredníctvom vozidiel, ktoré sú zaevidované v koncesii prevádzkovateľa taxislužby,
4. prevádzkovať taxislužbu podľa Prepravného poriadku,
5. označiť každé prevádzkované vozidlo na predných ľavých a predných pravých dverách obchodným menom Dopravcu,
6. označiť vozidlo na pravých predných dverách a vo vnútri vozidla taxislužby na mieste viditeľnom pre cestujúceho základnou sadzbou cestovného; to neplatí, ak cena je dohodnutá pred začatím prepravy,
7. označiť každé vozidlo pevným alebo odnímateľným strešným svietidlom s nápisom TAXI akejkoľvek farby okrem modrej, červenej alebo oranžovej,
8. zabezpečiť, aby v každom prevádzkovanom vozidle bola kópia koncesie Dopravcu,
9. zabezpečiť, aby v každom prevádzkovanom vozidle bolo osvedčenie vozidla taxislužby,
10. poskytnúť údaje o prevádzkovaných vozidlách, o ich prevádzke a o osobách, prostredníctvom ktorých vykonal prepravu, a o im plynúcich príjmoch do 30 kalendárnych dní od vyžiadania orgánom odborného dozoru, kontrolným orgánom a orgánom štátnej správy v oblasti daní, poplatkov a colníctva,
11. oznámiť dopravnému správnemu orgánu zmenu údajov uvedených v koncesii do 15 dní od zmeny; ak ide o právnickú osobu, oznámiť aj zmenu osoby, ktorá je jej štatutárnym orgánom alebo členom jej štatutárneho orgánu.

**Čl. III.**

**Vozidlo Taxislužby**

1. Vozidlom taxislužby môže byť len vozidlo, ktoré spĺňa podmienky podľa zákona č. 56/2012 Z. z. o cestnej doprave, a ktoré je zaevidované v koncesii Dopravcu.

**Čl. IV.**

**Vodič vozidla taxislužby**

* 1. Vodičom vozidla taxislužby môže byť len ten, kto je držiteľom preukazu vodiča vozidla taxislužby (ďalej ako „**preukaz vodiča**“). Vodičom vozidla taxislužby môže byť len Dopravca alebo zamestnanec Dopravcu (ďalej ako „**Vodič vozidla taxislužby**“).
	2. Vodič vozidla taxislužby je povinný poskytovať dopravné služby podľa Prepravného poriadku, najmä
1. prepraviť cestujúceho z vopred dohodnutého miesta a prepraviť cestujúceho, ktorý prejaví záujem o prepravu na stanovišti taxislužby, na obvyklom mieste na pravidelnej trase prepravy alebo kdekoľvek na ceste okrem zastávok pravidelnej dopravy,
2. používať pevné alebo odnímateľné strešné svietidlo s nápisom TAXI akejkoľvek farby okrem modrej, červenej alebo oranžovej,
3. naložiť a upevniť cestovnú batožinu a iné veci cestujúceho a po skončení prepravy ich vyložiť,
4. umožniť cestujúcemu pohľad na displej taxametra počas jazdy od nastúpenia až po vystúpenie, ak je cena za prepravu určená na základe prejdenej vzdialenosti alebo času,
5. uskutočniť prepravu po najkratšej trase prepravy, ktorú umožňuje dopravná situácia; inú trasu prepravy môže použiť len so súhlasom cestujúceho alebo na jeho návrh, alebo ak ide o vopred známu pravidelnú trasu prepravy skupiny cestujúcich,
6. vydať cestujúcemu potvrdenie o zaplatenom cestovnom alebo poslať potvrdenie o zaplatenom cestovnom cestujúcemu elektronicky; kópia v listinnej podobe alebo v elektronickej podobe je súčasťou registratúry Dopravcu,
7. mať vo vozidle taxislužby kompletné tarifné podmienky a umožniť cestujúcemu na požiadanie nahliadnuť do nich,
8. poskytnúť súčinnosť cestujúcim so zdravotným postihnutím a cestujúcim so zníženou pohyblivosťou vrátane sprevádzajúcich osôb, ako aj dôchodcom, žiakom a študentom,
9. umiestniť preukaz vodiča vo vozidle na mieste viditeľnom pre cestujúceho.
	1. Vodič vozidla taxislužby môže odmietnuť vykonať prepravu alebo nedokončiť začatú prepravu, ak
10. to neumožňuje technický stav a priepustnosť cesty alebo bezpečnosť a plynulosť cestnej premávky na trase prepravy najmä v dôsledku poveternostných vplyvov, poškodenia pozemnej komunikácie alebo dopravnej nehody,
11. správanie sa cestujúceho, najmä ak je agresívny alebo ozbrojený, alebo čas prepravy, cieľové miesto, trasa prepravy alebo iné okolnosti vzbudzujú u vodiča obavu o svoje zdravie, o bezpečnosť prepravy alebo o vozidlo taxislužby,
12. vzhľadom na stav cestujúceho hrozí znečistenie vozidla taxislužby alebo obťažovanie vodiča počas jazdy,
13. cestujúci napriek upozorneniu vo vozidle taxislužby fajčí, konzumuje jedlo a nápoje alebo kŕmi prepravované zviera alebo na prednom sedadle manipuluje s príručnou batožinou, novinami, mapou alebo inou vecou, ktorou možno obmedziť výhľad vodiča alebo ohroziť vedenie vozidla taxislužby, alebo
14. cestujúci má batožinu, ktorú vzhľadom na jej početnosť, veľkosť, hmotnosť alebo tvar nie je možné naraz prepraviť, alebo chce prepravovať zvieratá, ktoré vzhľadom na ich veľkosť, početnosť alebo správanie nie je možné prepraviť v priestore pre cestujúcich ani v batožinovom priestore.

**Čl. V.**

**Zmluva o preprave osôb**

* 1. Zmluvný vzťah medzi Dopravcom a objednávateľom, resp. cestujúcim vzniká na základe uzavretej Zmluvy o preprave podľa § 760 až § 764 Občianskeho zákonníka.
	2. Zmluva o preprave v taxislužbe sa uzatvára na základe konania Objednávateľa, resp. cestujúceho, ktorý dáva nepochybne telefonickou objednávkou alebo objednávkou na stanovišti taxislužby, alebo objednávkou kdekoľvek na území určenom v koncesii, kde sa Dopravca počas jazdy bez cestujúceho nachádza s vozidlom taxislužby, alebo objednávkou v sídle Dopravcu najavo, že chce uzatvoriť Zmluvu o preprave. Rozhodujúcim okamihom pre uzavretie zmluvného vzťahu je potvrdenie objednávky Dopravcom.
	3. Pred uskutočnením prepravy a uzavretím Zmluvy o preprave má cestujúci právo oboznámiť sa s platným cenníkom taxislužby, ktorý obsahuje tarify za prepravu cestujúcich bez ohľadu na prejdenú vzdialenosť alebo čas.
	4. Uzavretím Zmluvy o preprave vzniká Dopravcovi povinnosť riadne a včas prepraviť cestujúceho do miesta určenia podľa podmienok tohto Prepravného poriadku a všeobecne záväzných právnych predpisov Slovenskej republiky.
	5. Odmietnuť uzavretie Zmluvy o preprave a/alebo vykonanie prepravy a/alebo nedokončiť začatú prepravu môže Dopravca výlučne len v prípadoch podľa podmienok špecifikovaných v článku IV. ods. 3 tohto Prepravného poriadku.
	6. Uskutočnením prepravy na základe uzavretej Zmluvy o preprave a podľa podmienok Prepravného poriadku, vzniká cestujúcemu povinnosť zaplatiť cestovné určené podľa cenníka taxislužby. Nedôvodné odmietnutie zaplatenia cestovného, je vymáhateľné súdnou cestou.

**Článok VI.**

**Tarifa**

* 1. Suma cestovného je určená podľa platného cenníka Dopravcu ako fixná tarifa podľa miesta prepravy na základe objednávky Objednávateľa, resp. cestujúceho. Cenník za služby Dopravcu je zverejnený na [www.odtahovkask.sk](http://www.odtahovkask.sk).
	2. V prípade, že sa cestujúci rozhodne zmeniť cieľ jazdy po uzatvorení Zmluvy o preprave, cestujúci odstupuje od uzatvorenej Zmluvy o preprave a oznámením nového cieľa jazdy musí dať nepochybne najavo, že chce uzatvoriť novú Zmluvu o preprave s Dopravcom a s novým cieľom jazdy, vrátane odsúhlasenia sumy cestovného cestujúcim v zmysle cenníka Dopravcu. Uzatvorenie Zmluvy o preprave s prepočítanou a cestujúcim odsúhlasenou sumou cestovného podľa cenníka Dopravcu na základe zmeneného cieľu jazdy, sa považuje za novú Zmluvu o preprave.
	3. O vykonanej preprave je vodič taxislužby povinný vydať cestujúcemu potvrdenku, ktorá obsahuje údaje v súlade so všeobecne záväznými právnymi predpismi Slovenskej republiky.

**Článok VII.**

**Odstúpenie od Zmluvy o preprave**

* 1. Dopravca alebo vodič vozidla taxislužby v mene Dopravcu môže od uzatvorenej Zmluvy o preprave odstúpiť, ak nie sú cestujúcim splnené podmienky Zmluvy o preprave alebo ustanovenia Prepravného poriadku, alebo ak sa cestujúci nedostaví na dohodnuté miesto vyzdvihnutia cestujúceho.
	2. Dopravca alebo vodič vozidla taxislužby v mene dopravcu môže od uzatvorenej Zmluvy o preprave odstúpiť, ak cestujúci počas prepravy ohrozuje bezpečnosť vodiča vozidla taxislužby, znečisťuje interiér vozidla taxislužby, bezdôvodne mení trasu a cieľ prepravy, alebo inak vzbudzuje obavy o bezpečnosť vodiča vozidla taxislužby.
	3. Cestujúci môže od uzatvorenej prepravnej zmluvy odstúpiť, ak Dopravca, alebo vodič vozidla taxislužby porušil zmluvné podmienky Zmluvy o preprave, alebo podmienky Prepravného poriadku.
	4. Cestujúci môže od uzatvorenej Zmluvy o preprave odstúpiť aj bezdôvodne, pričom v takom prípade má Dopravca nárok na úradu celej sumy cestovného určeného cenníkom Dopravcu.

**Čl. VIII.**

**Nakladanie s nájdenými vecami**

1. Vodič taxislužby je povinný, ak nájde stratenú vec cestujúceho vo vozidle taxislužby, ju vydať vlastníkovi. Ak vlastník nájdenej veci nie je známy alebo ak sa neprihlási v deň nálezu, vodič taxislužby je povinný vec odovzdať Dopravcovi.
2. Ak sa prihlási ten, kto vec stratil alebo zabudol v aute taxislužby, a nie sú pochybnosti o hodnovernosti jeho tvrdenia, vec sa mu vydá.
3. Nálezca má právo na náhradu nevyhnutných výdavkov.

**Čl. IX.**

**Reklamácie**

* 1. Cestujúci je povinný uplatniť reklamáciu prepravy vždy písomne a priamo u Dopravcu, a to bez zbytočného odkladu, najneskôr však do 30 dní od vykonania prepravy cestujúceho. V reklamácii musí cestujúci vymedziť dôvody reklamácie a svoje požiadavky na odstránenie vady a uskutočnenie nápravy a tieto stručne odôvodniť. Cestujúci musí tiež k reklamácii pripojiť príslušné doklady osvedčujúce oprávnenosť jeho nároku.
	2. Ak reklamácia cestujúceho nespĺňa všetky náležitosti reklamácie, Dopravca obratom vyzve cestujúceho na jej doplnenie, a to v Dopravcom stanovenej lehote. Ak cestujúci reklamáciu nedoplní a nezašle požadované absentujúce informácie a/alebo doklady Dopravcovi v stanovenej lehote, nie kratšej ako 8 dní, nie je Dopravca povinný túto ďalej riešiť.
	3. Ak cestujúci alebo ten, kto je oprávnený z prepravy alebo v súvislosti s prepravou, chce podať v súvislosti s prepravou sťažnosť, musí ju podať u Dopravcu písomne, a to bez zbytočného odkladu, najneskôr do 7 kalendárnych dní od skutočností, na ktorú sa táto sťažnosť vzťahuje.
	4. Ak cestujúcemu vznikne počas uskutočnenej prepravy ujma na zdraví alebo škoda na batožinách prepravovaných spoločne s ním alebo na veciach, ktoré mal cestujúci pri sebe, zodpovedá za túto v celom rozsahu Dopravca podľa príslušných ustanovení Občianskeho zákonníka o zodpovednosti za škodu spôsobenú prevádzkou dopravných prostriedkov (ust. § 427 až 431 Občianskeho zákonníka). Ak ide o právo cestujúceho na náhradu ujmy na zdraví alebo na náhradu škody na batožinách prepravovaných spoločne s cestujúcimi alebo veciach, ktoré mal cestujúci pri sebe; toto právo sa môže uplatniť súdnou cestou.
	5. Právo na náhradu škody na batožinách cestujúceho prepravovaných spoločne s ním alebo veciach, ktoré mal cestujúci pri sebe, je cestujúci povinný písomne uplatniť najskôr u Dopravcu, a to najneskôr do 30 dní odo dňa, kedy ku škode došlo.
	6. Sťažnosti a reklamácie na plnenie záväzkov z Prepravného poriadku a ich vybavovanie dopravcom podľa tohto článku preskúmava Slovenská obchodná inšpekcia.

**Čl. X.**

**Zodpovednosť**

* 1. Za porušenie povinnosti Dopravcu prepraviť podľa Prepravného poriadku cestujúceho riadne a včas, zodpovedá Dopravca podľa ust. § 763 Občianskeho zákonníka.
	2. V prípade, že došlo k neodôvodnenému meškaniu, alebo neuskutočneniu prepravy z dôvodov na strane Dopravcu alebo vodiča vozidla taxislužby, je Dopravca povinný nahradiť cestujúcemu vzniknutú škodu buď vo forme zľavy na zaplatenou cestnom v prípade meškania, alebo vo forme úhrady cestovného podľa cenníka taxislužby v prípade neuskutočnenia prepravy. Svojej zodpovednosti sa Dopravca zbaví, ak preukáže, že škode nemohol zabrániť, ani pri vynaložení všetkého úsilia, ktoré od neho možno požadovať.
	3. Za škodu vzniknutú počas prepravy cestujúcemu na zdraví, batožine a osobných veciach zodpovedá Dopravca podľa ust. § 427 až § 431 Občianskeho zákonníka. Za škodu spôsobenú na batožinách prepravovaných oddelene od cestujúceho zodpovedá Dopravca podľa ust. § 769 ods. 1 Občianskeho zákonníka.

**Čl. XI.**

**Mimoriadna udalosť**

* 1. Za mimoriadnu udalosť sa podľa Prepravného poriadku považuje:
1. dopravná nehoda,
2. požiar vozidla,
3. úraz alebo náhle ochorenie cestujúceho, alebo inej osoby.
	1. Pri mimoriadnej udalosti je vodič vozidla taxislužby povinný predovšetkým:
4. bezodkladne zastaviť vozidlo,
5. urobiť všetky potrebné opatrenia na záchranu cestujúcich a majetku ohrozeného mimoriadnou udalosťou,
6. poskytnúť podľa svojich schopností a možností zranenej osobe (cestujúcemu alebo inej osobe) potrebnú prvú pomoc a bezodkladne privolať odbornú zdravotnícku pomoc,
7. urobiť vhodné opatrenia, aby nebola ohrozená bezpečnosť cestnej premávky a umožniť jej obnovenie.
	1. Ak pri mimoriadnej udalosti došlo k usmrteniu osoby, alebo k jej zraneniu, poškodeniu cesty, alebo všeobecne prospešného zariadenia, ak unikli nebezpečné veci v zmysle zákona č. 56/2012 Z.z. o cestnej doprave alebo ak došlo k hmotnej škode zrejme prevyšujúcej jedenapolnásobku väčšej škody podľa Trestného zákona (t.j. 3990 eur), je vodič vozidla taxislužby povinný ako účastník dopravnej nehody najmä:
8. ohlásiť dopravnú nehodu policajtovi,
9. poskytnúť podľa svojich schopností a možností zranenej osobe prvú pomoc a bezodkladne privolať záchrannú zdravotnú službu,
10. urobiť potrebné opatrenia na záchranu osoby alebo majetku ohrozeného dopravnou nehodou,
11. zotrvať na mieste dopravnej nehody až do príchodu policajta alebo sa na toto miesto bezodkladne vrátiť po poskytnutí alebo privolaní pomoci, alebo po ohlásení dopravnej nehody,
12. zdržať sa konania, ktoré by bolo na ujmu vyšetrenia dopravnej nehody, najmä premiestnenia vozidiel,
13. urobiť vhodné opatrenia, aby nebola ohrozená bezpečnosť cestnej premávky na mieste dopravnej nehody,
14. umožniť obnovenie cestnej premávky, najmä premávky vozidiel pravidelnej verejnej dopravy osôb,
15. preukázať svoju totožnosť na požiadanie iného účastníka dopravnej nehody,
16. bezodkladne upovedomiť osobu, ktorá nie je účastníkom dopravnej nehody, o hmotnej škode, ktorá jej bola spôsobená dopravnou nehodou, a oznámiť jej svoje osobné údaje; ak to nie je možné, upovedomenie a oznámenie zabezpečí prostredníctvom Policajného zboru.

**Čl. XII.**

**Pravidlá počas ochorenia COVID-19 a protivírusové opatrenia**

1. Počas ochorenia COVID-19 a obdobia s prijatými protiepidemiologickými opatreniami, bude taxislužba poskytovaná so zabezpečením hygienických a týchto opatrení nasledovne:
2. Prepravu osôb iba na zadných sedadlách. (POZNÁMKA: Je zakázaná preprava na sedadle spolujazdca vedľa vodiča.)
3. Prepravu max. 2 dospelých osôb, ak žijú v jednej domácnosti, resp. sú blízka rodina (POZNÁMKA: Vodič nie je povinný zisťovať, či osoby, cestujúci, ktoré si objednali prepravu, a nastúpili do vozidla sú, či nie sú blízka rodina. Zodpovednosť prípadne finančný postih za porušenie platných podmienok proti šíreniu vírusových, nákazlivých, či nebezpečných chorôb zodpovedajú v plnom rozsahu cestujúci.)
4. Prepravu max. 3 detí spolu s 2 rodičmi alebo osobami, žijúcimi v jednej domácnosti. (POZNÁMKA: Vodič môže povoliť alebo obmedziť obsadenie sedadiel podľa počtu sedadiel zapísané v technickom preukaze vozidla, resp. veľkosti batožiny, resp. tak, aby sa cestujúci mohli bezpečne pripútať a bezpečne prepravovať.)
5. Vodič má právo vyžadovať, aby cestujúci mal pri nastupovaní a počas prepravy nasadené ochranné rúško, správal sa hygienicky a rešpektoval stanovené protivírusové pravidlá vlády SR, a ÚVZ SR a detailné usmernenia, ktoré požaduje vodič od cestujúcich. (POZNÁMKA: Vodič má právo jazdu s cestujúcim ODMIETNUŤ, PRERUŠIŤ alebo PREDČASNE UKONČIŤ, ak má na to svoje dôvody a aj napriek upozorneniu ich cestujúci nerešpektuje.)

**Čl. XIII.**

**Pravidlá ochrany osobných údajov**

1. V súlade s Nariadením EÚ 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (ďalej ako „**Nariadenie GDPR**“) cestujúci, resp. Objednávateľ, ktorý je fyzickou osobou, ako dotknutá osoba poskytuje Dopravcovi ako prevádzkovateľovi na spracúvanie svoje osobné údaje v rozsahu meno, telefónne číslo, aktuálna poloha, ktoré budú Dopravcovi poskytnuté v súvislosti s objednávkou poskytnutia taxislužby (ďalej spolu ako „**Osobné údaje**“).
2. Osobné údaje je možné spracúvať len za účelom:

a) uzatvorenie Zmluvy o preprave, poskytnutie taxislužby, uskutočnenie platby, plnenie ďalších zmluvných povinností, (právny základ: čl. 6 ods. 1 písm. b) Nariadenia GDPR); Osobné údaje sa spracúvajú do naplnenia pôvodne určeného účelu ich spracúvania, vrátane uplynutia lehôt ich uchovávania stanovených osobitnými predpismi (napr. § 35 ods. 3 zákona č. 431/2002 o účtovníctve), maximálne však do uplynutia lehoty 10 rokov odo dňa ukončenia Zmluvy o preprave,

b) marketingových, reklamných a prieskumných činností Dopravcu, najmä za účelom zisťovania spokojnosti cestujúceho, ponuky služieb akýmkoľvek spôsobom, vrátane volania, zasielania správ elektronickej pošty a služby krátkych správ (právny základ: súhlas - čl. 6 ods. 1 písm. a) Nariadenia GDPR); Dopravca spracúva Osobné údaje na tento účel 10 rokov; ak dôjde skôr k odvolaniu súhlasu s takýmto spracúvaním, Osobné údaje sú spracúvané len do odvolania súhlasu.

1. Cestujúci si je vedomý, že poskytnutie Osobných údajov za účelom uvedeným v ods. 2 písm. a) tohto článku Prepravného poriadku je nevyhnutné pre účely plnenia Zmluvy o preprave uzatvorenej medzi Dopravcom a cestujúcim, alebo v predzmluvných vzťahoch v súlade s čl. 6 ods. 1 písm. b) Nariadenia GDPR.
2. Dobrovoľné je poskytnutie Osobných údajov pre účely uvedené v ods. 2 písm. b) tohto článku Prepravného poriadku, kedy cestujúci vyjadrí svoju voľbu poskytnutím osobitného písomného súhlasu. Súhlas je možné kedykoľvek u Prenajímateľa odvolať zaslaním žiadosti na adresu sídla Prenajímateľa alebo emailom na skgastro82@gmail.com.
3. Osobné údaje budú spracúvané za vyššie uvedenými účelmi, spôsobom a za podmienok nepoškodzujúcich cestujúceho.
4. Cestujúci berie na vedomie, že Dopravca je oprávnený spracúvať Osobné údaje prostredníctvom sprostredkovateľov.
5. Dopravca ako prevádzkovateľ nevyužíva pri spracúvaní Osobných údajov automatizované rozhodovanie vrátane profilovania uvedeného v článku 22 ods. 1 a 4 Nariadenia GDPR.
6. Práva dotknutej osoby sa spravujú ustanovení článku 13 a nasl. Nariadenia GDPR.

**Čl. XIV.**

**Záverečné ustanovenia**

1. Tento Prepravný poriadok je súčasťou Zmluvy o preprave.
2. Cestujúci vyhlasuje, že sa pred zadaním Objednávky oboznámil s právami a povinnosťami vyplývajúcimi tohto Prepravného poriadku a ustanoveniami Zmluvy o preprave, ako aj s právami a povinnosťami, ktoré prijíma.
3. Cestujúci berie na vedomie, že momentom zadania Objednávky sa zaväzuje riadiť ustanoveniami tohto Prepravného poriadku a tým zároveň môžu nastať podmienky pre uzatvorenie a plnenie Zmluvy o preprave.
4. Dopravca si vyhradzuje právo na zmenu, resp. zrušenie Prepravného poriadku, pričom o zmenách bezodkladne informuje cestujúcich formou oznámenia s uvedením dátumu, od ktorého tieto zmeny nadobúdajú účinnosť. Dopravca sa zaväzuje dodržiavať platný Prepravný poriadok, nemá právo meniť tieto ustanovenia počas prebiehajúcej reklamácie.
5. Zmluvné strany vyhlasujú, že tento Prepravný poriadok si pozorne prečítali a zaväzujú sa nimi riadiť.

**Tento Prepravný poriadok je platný a účinný od 24.02.2021.**